Детската градина – подготовка стъпка по стъпка

Подготовка за детската градина
•	Колкото е по-привързано детето към мама, толкова по-болезнена изглежда раздялата с нея. Освен това между 2-рата и 3-тата година малчуганите изпитват страх от непознати хора и това допълнително усложнява ситуацията. Затова оставяйте малкото насаме с баба, дядо, детегледачка. Но винаги, преди да излезете от къщи, му обяснете къде отивате и кога ще се върнете. Имайте предвид, че „Ще се върна в 14 часа“ не е адекватно обяснение за дете под петгодишна възраст. Но ако му кажете, че ще сте при него, след като се наобядва и преди да е заспало, това вече е нещо друго. Освен това канете гости у дома, както и често водете малкото човече на места, където се събират повече хора.
•	Щом детето вече е прието в детската градина, постарайте се вълненията да утихнат. Не забравяйте, че Вашите емоции влияят на малкото. Не пренасяйте тревогите си върху него. Не обсъждайте в негово присъствия възможните усложнения. Както не би трябвало да изпадате и в другата крайност – да рисувате идеалистични картини на дните в детската градина. Най-добре е да заемете позицията на осъзнатата необходимост и бъдете сигурни, че всичко постепенно ще се нареди.
•	Непременно разкажете на детето как ще преминават дните му, обяснете му с какво ще се занимава там. Предварително направете няколко „екскурзии“ до заветното място – покажете му как децата са на групи и всяка група има своя учителка, как весело си играят на двора, колко играчки има и т.н.
•	Формирайте позитивно отношение към детската градина, като показвате подходящи картинки в книжки, списания. Има и интересни книжки – например „Франклин отива на лагер“, и филмчета като „Търсенето на Немо“, които показват на малчуганите как порасналите деца се впускат да откриват нови хоризонти и да търсят вълнуващи приключения.
•	Обърнете внимание на дневния режим: според това как протича деня в детската градина се постарайте да организирате така и времето вкъщи. Настоявайте за спазване на хигиенните навици – измиване на ръцете преди ядене, след разходка и т.н. Учете детето на самостоятелност. Добре е да умее само да се облича и съблича, както и да се научило да използва гърнето. Когато е време за следобедния сън, дори и вашето съкровище да не иска да спи, е добре да го приучите просто да полежи тихо в леглото.
•	Забелязвате ли как вашето съкровище играе с другите деца? В тази възраст започват да се формират взаимоотношенията на детето с неговите връстници. Отива ли малчо при другите хлапета, за да си играят? Ако му е трудно да установи контакт, помогнете му. А у дома разигравайте различни ситуации на запознанства с помощта на любимите играчки.
•	Научете детето да се защитава. Това не означава на насилието да отвръща с насилие. Но ако някой го обиди или удари би могло да каже: „ Не бива да ме удряш“ или „Не можеш да постъпваш с мен така“. Самите вие употребявайте тези изрази при проява на агресия от негова страна към вас (например ако посяга да удари).
Детската градина не може да замени общуването с родителите. Отделяйте достатъчно време за общи занимания, не сравнявайте малкото си с другите деца. Поддържайте  го във всяко начинание, вдъхвайте  му увереност в собствените сили. Тогава адаптацията в детската градина ще премине бързо и успешно.

Съвети за успешна адаптация
Хубаво е в първите дни детето да прекарва в детската градина по няколко часа. Постепенно увеличавайте престоя до цял ден. Ако малкото се страхува от другите деца, се постарайте  сутрин да бъдете първи.
Ако събуждането сутрин е трудно и детето капризничи, постарайте  се вечер да го слагате  по-рано да заспива. И не го вдигайте  в последния възможен момент - така ще има известно време да се поизлежава. Можете да пуснете  в стаята весела музика или любимия анимационен филм – така събуждането ще бъде значително по-приятно.
Ако сутрин раздялата с мама се оказва твърде драматична, нека някой друг (тати, баба) води детето на детската градина. Не забравяйте, че Вашето вълнение се предава и на детето. Ако мама с насълзени очи и потреперваща ръка му маха за довиждане, няма как то да бъде по-смело от нея, нали?
Постарайте се сутрин раздялата да бъде бърза. Създайте си ритуал – въздушна целувка, пощипване по бузката и „довиждане“. В началото не забравяйте  да уточните, че когато детето приключи със следобедната закуска, Вие ще сте отново тук, за да го вземете. И непременно изпълнявайте обещанията си. Доверието е от особено значение в процеса на адаптация.
Питайте детето как е минал денят му. Тъй като на 3-годишните все още им е трудно да споделят чувствата и преживяванията си, е възможно да получите повече информация, като попиташ какво е правило мечето (което е било с него) в градината. Тогава детето  с охота ще Ви разкаже, а Вие ще разберете всъщност как се е чувствало то самото.
Поддържайте  постоянно контакт с учителките в детската градина. Не се притеснявайте  да обсъждате с тях всичко онова, което Ви притеснява или плаши. Вслушвайте се и в техните препоръки.
Нужно е да знаете...
Имайте  предвид, че колкото и добре да сте подготвили детето за новото място, изненади винаги може да има :). Нищо чудно в един момент и най-общителното дете да се стъписа и да се вкопчи във Вас на входа, а малкият срамежливко набързо да се сбогува и да се втурне с любопитство към неизвестното.
Както и да реагира детето, бъдете до него – покажете му, че го разбирате и го подкрепяте.
Продължителността на адаптацията е различна – зависи от характера на детето, семейната обстановка, здравословното състояние,Вашата нагласа. Като цяло според психолозите срокът за адаптация за детска градина (след 3 г.) е 2-3 седмици. А през това време бъдете безкрайно любвеобилни, търпеливи и разбиращи.

